
UDKAST TIL EUROPA-PARLAMENTETS HENSTILLING
til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik om den skiftende geopolitiske situation i Østasien og behovet for et tættere samarbejde med ligesindede partnere i regionen
(2025/2169(INI))
Europa-Parlamentet,
–	der henviser til afsnit V i traktaten om Den Europæiske Union,
–	der henviser til fælles meddelelse af 16. september 2021 fra Kommissionen og Unionens højtstående repræsentant for udenrigsanliggender og sikkerhedspolitik med titlen "EU's strategi for samarbejdet i Indo-Stillehavsregionen" (JOIN(2021)0024),
–	der henviser til det strategiske kompas for sikkerhed og forsvar, som blev godkendt af Rådet den 21. marts 2022, og som understreger partnerskabernes rolle for Unionens sikkerhed og modstandsdygtighed, herunder i den indopacifiske region,
–	der henviser til sikkerheds- og forsvarspartnerskabet mellem Den Europæiske Union og Japan af 1. november 2024,
–	der henviser til sikkerheds- og forsvarspartnerskabet mellem Den Europæiske Union og Republikken Korea af 4. november 2024,
–	der henviser til den strategiske partnerskabsaftale mellem Den Europæiske Union og dens medlemsstater på den ene side og Japan på den anden side[footnoteRef:1], [1:  EUT L 216 af 24.8.2018, s. 4, ELI: http://data.europa.eu/eli/agree_internation/2018/1197/oj.] 

–	der henviser til rammeaftalen mellem Den Europæiske Union og dens medlemsstater på den ene side og Republikken Korea på den anden side[footnoteRef:2], [2:  EUT L 20 af 23.1.2013, s. 2.
] 

–	der henviser til den fælles erklæring, der blev vedtaget på det 30. topmøde mellem EU og Japan, som blev afholdt den 23. juli 2025 i Tokyo,
–	der henviser til det 42. interparlamentariske møde mellem EU og Japan, der blev afholdt den 28.-29. maj 2025 i Tokyo,
–	der henviser til den fælles erklæring, der blev vedtaget på det 10. topmøde mellem EU og Republikken Korea, der blev afholdt den 22. maj 2023 i Seoul,
–	der henviser til det 23. interparlamentariske møde mellem EU og Republikken Korea, der blev afholdt den 18. november 2025 i Bruxelles,
–	der henviser til det 4. ministerforum mellem EU og den indopacifiske region, der blev afholdt den 20.-21. november 2025 i Bruxelles,
–	der henviser til sin beslutning af 7. juni 2022 om EU og sikkerhedsudfordringerne i den indopacifiske region[footnoteRef:3], [3:  EUT C 493 af 27.12.2022, s. 32.] 

–	der henviser til sin beslutning af 13. december 2023 om forbindelserne mellem EU og Japan[footnoteRef:4], [4:  EUT C, C/2024/4167, 2.8.2024, ELI: http://data.europa.eu/eli/C/2024/4167/oj.] 

[bookmark: _Hlk220406415]–	der henviser til sin beslutning af 21. januar 2026 om gennemførelsen af den fælles udenrigs- og sikkerhedspolitik – årlig betænkning 2025[footnoteRef:5], [5:  Vedtagne tekster, P10_TA(2026)0012.] 

–	der henviser til sine holdninger og henstillinger om samarbejdet i den indopacifiske region, herunder opfordringer til at samarbejde med ligesindede partnere om at opretholde retten til fri sejlads og stabiliteten i Taiwanstrædet og Det Øst- og Sydkinesiske Hav,
–	der henviser til forretningsordenens artikel 121,
–	der henviser til betænkning fra Udenrigsudvalget (A10-0000/2025),
A.	der henviser til, at Østasien og den bredere indopacifiske region er afgørende for global velstand og sikkerhed, da området har vigtige søveje, avancerede teknologiske økosystemer, store handelsruter, over halvdelen af verdens befolkning og kritiske forsyningskæder, der er afgørende for EU's økonomiske modstandsdygtighed og geopolitiske indflydelse;
B.	der henviser til, at Østasiens geopolitiske landskab i de seneste år er blevet stadig mere ustabilt, og at den regionale magtdynamik i stigende grad er præget af systemisk rivalisering, maritime tvister, tvangsmæssige økonomiske metoder og militær opbygning og dermed udfordrer den regelbaserede internationale orden;
C.	der henviser til, at de stadig mere komplekse sikkerhedsudfordringer har stor indvirkning på både Europas og den indopacifiske regions stabilitet og velstand, og at de to regioners stabilitet er mere indbyrdes forbundet end nogensinde før; der henviser til, at begge områder er direkte berørt af Ruslands omfattende invasion af Ukraine og den støtte fra tredjelande, der muliggør den russiske aggression;
D.	der henviser til, at EU's interesser bedst beskyttes ved at uddybe det praktiske samarbejde med ligesindede partnere i regionen – navnlig Japan, Republikken Korea (Sydkorea) og Taiwan – og ved at inddrage Sammenslutningen af Sydøstasiatiske Nationer (ASEAN) som en central aktør i dette samarbejde;
E.	der henviser til, at det strategiske partnerskab mellem EU og Japan fungerer som en model for et effektivt bilateralt samarbejde, der styrker politikudformningen i multilaterale fora; der henviser til, at ikrafttrædelsen af den strategiske partnerskabsaftale mellem EU og Japan den 1. januar 2025 giver mulighed for et tættere samarbejde, herunder på områder, som f.eks. sikkerhed og forsvar, maritim sikkerhed, cybersikkerhed, rummet og ikkespredning, sideløbende med håndgribelige fælles bestræbelser under det digitale partnerskab og energidialogen;
F.	der henviser til, at de omfattende forbindelser mellem EU og Sydkorea, en vigtig allieret i den indopacifiske region, spænder over politisk dialog, handel og sikkerhedssamarbejde; der henviser til, at sikkerheds- og forsvarspartnerskabet mellem EU og Sydkorea udgør en struktureret ramme for engagement på tværs af alle sikkerhedsområder; der henviser til, at Sydkorea spiller en central rolle for den regionale stabilitet;
G.	der henviser til, at Taiwan er en vigtig demokratisk partner for EU i den østasiatiske region; der henviser til, at der i hvidbogen om europæisk forsvarsberedskab 2030 udtrykkes bekymring over Kinas brug af tvang over for Taiwan gennem intensivering af politiske, økonomiske, militære, cyberrelaterede foranstaltninger; der henviser til, at fred og stabilitet i Taiwanstrædet er afgørende for global sikkerhed og velstand;
H.	der henviser til, at EU's tilstedeværelse i den østasiatiske region er af allerstørste betydning for at fremme fred og stabilitet i regionen, beskytte den økonomiske sikkerhed og styrke den regelbaserede internationale orden, da sikkerhedsudfordringerne i regionen har direkte konsekvenser for den globale fred og EU's interesser;
1.	henstiller til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik:
a)	at intensivere EU's strategiske fokus, tilstedeværelse, synlighed og aktioner i Østasien med henblik på at bidrage til fælles stabilitet, sikkerhed, velstand og bæredygtig udvikling understøttet af fremme af demokratiet, retsstatsprincippet, menneskerettighederne og folkeretten
b)	at uddybe samarbejdet med ligesindede partnere i regionen, navnlig Japan, Sydkorea og Taiwan, for at tackle fælles udfordringer på områder som cybersikkerhed, hybride trusler, herunder udenlandsk informationsmanipulation og indblanding, maritim sikkerhed og rumsikkerhed, ikkespredning og nye forsvarsteknologier, herunder fremme af droneteknologi, samtidig med at synergierne med centrale partnere og regionale organisationer styrkes under fuld overholdelse af FN-pagten
c)	at fremme den strategiske partnerskabsaftale mellem EU og Japan og parternes sikkerheds- og forsvarspartnerskab at tilskynde til et tættere samarbejde om forsvarsindustrielle spørgsmål, herunder gensidig inddragelse i forsvarsinitiativer, fremskridt med hensyn til en informationssikkerhedsaftale og videreudvikling af dialogen mellem EU og Japan om forsvarsindustrien for at styrke modstandsdygtighed, interoperabilitet og innovation i forsyningskæden at intensivere konkrete fælles aktiviteter inden for rammerne af det digitale partnerskab og energidialogerne
d)	at gøre fremskridt med gennemførelsen af sikkerheds- og forsvarspartnerskabet mellem EU og Sydkorea gennem fremme af praktisk samarbejde inden for maritim sikkerhed, ikkespredning, cybersikkerhed, terrorbekæmpelse og krisestyring ved at bygge videre på eksisterende fælles operationer og undersøge et yderligere engagement inden for rammerne af EU's redskab for koordineret maritim tilstedeværelse at indlede en fælles dialog mellem EU og Sydkorea om forsvarsindustrien og styrke koordineringen i multilaterale fora for at bevare freden, afværge provokationer og fremme atomafrustning
e)	at fremme den fælles indsats med ligesindede partnere i Østasien for at imødegå Ruslands voksende engagement med Den Demokratiske Folkerepublik Korea (Nordkorea) og dermed understrege, at dette engagement forværrer den spændte geopolitiske situation på Den Koreanske Halvø;
f)	indtrængende at opfordre Rusland og Nordkorea til fuldt ud at overholde FN-pagten og FN's Sikkerhedsråds resolutioner og straks indstille alle militære aktioner og provokationer og udviklingen af atom- og missilkapaciteter på Den Koreanske Halvø; udtrykker dyb bekymring over Nordkoreas ondsindede cyberaktiviteter, herunder tyveri af kryptovaluta; at fordømme Nordkoreas bidrag til Ruslands aggression mod Ukraine, herunder gennem dets udsendelse af militært personel til ukrainske områder;
g)	at etablere en særlig ramme for samarbejde mellem EU og Taiwan med fokus på halvledere, cyberrobusthed, modforanstaltninger mod desinformation, folkesundhed, civilbeskyttelse og sikker konnektivitet fortsat at støtte Taiwans meningsfulde deltagelse i relevante internationale organer og tekniske fora såsom Verdenssundhedsorganisationen, Organisationen for International Civil Luftfart og FN's rammekonvention om klimaændringer at intensivere regelmæssige udvekslinger mellem EU og dets taiwanske modparter om relevante sikkerhedsspørgsmål
h)	på ny at understrege betydningen af fred og stabilitet i hele Taiwanstrædet ved at modsætte sig enhver tvungen ensidig ændring af status quo
i)	at fremskynde samarbejdet ved at forhandle aftaler og initiativer på plads mellem tre eller fire parter om spørgsmål af fælles interesse at fremme eksisterende digitale partnerskaber mellem EU og Japan og mellem EU og Sydkorea med fælles forpligtelser inden for kunstig intelligens, halvledere, næste generation af konnektivitet, kvantecomputing, dataforvaltning, cybersikkerhed, undersøiske kabler, digital identitet og modstandsdygtighed i forsyningskæden
j)	at støtte mellemfolkelige forbindelser via mobilitetsordninger for forskere, ingeniører og fagfolk inden for cybersikkerhed samt twinningprojekter mellem europæiske og østasiatiske innovationsknudepunkter;
2.	ser frem til at styrke det parlamentariske diplomati og den interparlamentariske udveksling om emner af fælles interesse med Japans parlament, Republikken Koreas nationalforsamling og Taiwans lovgivende forsamling;
3.	pålægger sin formand at sende denne henstilling til Rådet, Kommissionen, næstformanden for Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter, regeringer og parlamenter i Japan, Republikken Korea og Taiwan samt Sammenslutningen af Sydøstasiatiske Nationers sekretariat og medlemsstater.

Denne henstilling er en reaktion på den hastigt skiftende geopolitiske situation i Østasien og de ustabile sikkerhedsforhold, der er præget af systemisk rivalisering, maritime spændinger, tvangsmæssige økonomiske metoder og militær opbygning og dermed udfordrer den regelbaserede internationale orden. 
Den understreger den voksende indbyrdes afhængighed mellem sikkerhedsudviklingen i Østasien og Europa. Regionen er afgørende for global velstand og sikkerhed, da den har vigtige søfartsruter, avancerede teknologiske økosystemer, store handelsstrømme og kritiske forsyningskæder, der er afgørende for EU's økonomiske modstandsdygtighed og geopolitiske interesser.
I betænkningen understreges det, at Ruslands omfattende invasion af Ukraine sammen med den støtte, som tredjelande yder, har intensiveret de globale sikkerhedsudfordringer yderligere og øget behovet for tættere koordinering mellem ligesindede partnere.
Den indeholder henstillinger til styrkelse af EU's strategiske engagement i Østasien. Den fokuserer på et tættere samarbejde med Japan, Republikken Korea og Taiwan på tværs af områder som sikkerhed og forsvar, økonomisk modstandsdygtighed og nye teknologier, herunder gennem eksisterende sikkerheds- og forsvarspartnerskaber.
Betænkningen bekræfter på ny EU's engagement i fred og stabilitet i Taiwanstrædet, modsætter sig enhver unilateral eller tvangsmæssig ændring af status quo og fremhæver betydningen af parlamentarisk diplomati, mellemfolkelig udveksling og samarbejde inden for forskning og innovation med henblik på at støtte et langsigtet strategisk samarbejde mellem EU og ligesindede partnere i Østasien.

<FootprintIntro>I henhold til artikel 8 i bilag I til forretningsordenen erklærer ordføreren, at han i sin betænkning har medtaget input om forhold, der vedrører sagens emne, som han har modtaget som led i udarbejdelsen af udkastet til betænkning fra følgende interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:6], eller fra følgende repræsentanter for offentlige myndigheder i tredjelande, herunder deres diplomatiske missioner og ambassader:</FootprintIntro> [6:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister

	2. Repræsentanter for offentlige myndigheder i tredjelande, herunder deres diplomatiske missioner og ambassader

	Mission of Japan to the European Union

	Embassy of Republic of Korea to the European Union

	Taipei Representative Office to the EU and Belgium


Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

